Neuvoston asetuksen N:o 17 19 artiklan 3 kohdan mukainen tiedonanto Euroopan yhteisön perustamissopimuksen 81 artiklan 3 kohdan mukaista puuttumattomuustodistusta tai poikkeusta koskevasta hakemuksesta (Asia IV/E-2/36.732 - SOLVAY-SISECAM)

(1999/C 272/10)

(ETA:n kannalta merkityksellinen teksti)

A. Yhteenveto

1. Komissio vastaanotti 28. lokakuuta 1997 SOLVAY-yhtymältä (Belgia) ja SISECAM-yhtymältä (Turkki) Euroopan yhteisön perustamissopimuksen 81 artiklan 1 kohdan tai 82 artiklan mukaista puuttumattomuustodistusta, tai jollei tätä voida antaa, 81 artiklan 3 kohdan mukaista poikkeusta koskevan hakemuksen. Hakemus koski sopimuksia (jäljempänä "sopimukset"), joilla muodostetaan soodantuotannon yhteisyritys bulgarialaisen yhtiön SODI SPJCo. Devnyan muodossa.

2. Yhteisyrityksen muodostamiseksi SISECAM osti vähemmistöosuuden SODIssa määräysvaltaa käyttävästä holdingyhtiöstä, jonka osake-enemmistö on SOLVAYlla. Jälkimmäinen hankki 60 prosentin osuuden SODIsta huhtikuussa 1997, kun Bulgarian valtio yksityisti SODIn, ja vastaavat osakkeet siirrettiin Itävallan lainsäädännön mukaiseen kokonaan omistettuun holdingyhtiöön. Edellä mainitun toimenpiteen seurauksena holdingyhtiön nimi on nyt SOLVAY-SISECAM Holding AG. Tämä tiedonanto koskee ainoastaan sopimuksia, jotka koskevat SISECAMin hankkimaa epäsuoraa määräysvaltaa SODIssa sekä näin perustetun yhteisyrityksen johtamismenetelmiä.

3. Komissiolle ei ilmoitettu SOLVAYn aikomuksesta ostaa SODI, sillä keskittymä ei kuulunut asetuksen (ETY) N:o 4064/89 soveltamisalaan. Toimenpiteestä ilmoitettiin kuitenkin Belgian, Ranskan, Espanjan, Kreikan, Itävallan ja Italian kansallisille kilpailuviranomaisille. Ne ovat kaikki hyväksyneet hankkeen, vaikkakin Italian viranomaisten suostumuksen edellytyksenä oli, että SOLVAY antaa eräitä sitoumuksia, joiden tarkoituksena oli säilyttää tehokas kilpailu Italian markkinoilla.

4. Euroopan jälleenrakennus- ja kehityspankki toimi rahoituskumppanina ja hankki 24 prosentin osuuden SOLVAY-SISECAM Holding AG:stä; SOLVAYn osuus on 57 prosenttia ja SISECAMin 19 prosenttia. EBRD:n vetäytymisen yrityksestä takaa järjestelmä, jonka mukaan osakkaina olevat teollisuusyritykset ostavat sen osakkeet takaisin. Joulukuussa 1997 SOLVAY-SISECAM Holding AG kasvatti osuuttaan SODIssa pääoman lisäyksellä 60 prosentista 67:ään. Ilmoituksen tekijöiden keskinäiset oikeudet ovat säilyneet muuttumattomina.

5. Osakkaina olevat teollisuusyritykset tekivät yhteisyritystä varten tuotannon markkinointia koskevan sopimuksen, jolla järjestetään tuotannon jakelu vastaamaan niiden suhteellista osuutta yhtiön pääomasta. Ilmoituksen tekijöiden kesken jaettu soodamäärä on markkinoitava niiden omien jakeluverkostojen välityksellä ja täysin itsenäisesti. Näin ollen sopimuksilla luodaan osuustoiminnallisen luonteinen yhteisyritys tuotantoa varten; SISECAMilla on veto-oikeus tärkeimpiä päätöksiä tehtäessä.

B. Osapuolet

6. SOLVAY SA on Belgian suurin kemianteollisuuden yhtymä. Se toimii kemikaalien, muovien, muovien jalostuksen ja lääketeollisuuden alalla. Sen maailmanlaajuinen liikevaihto vuonna 1996 oli 286000 miljoonaa Belgian frangia. Toimenpiteessä, jota tiedonanto koskee, SOLVAY SA toimii saksalaisten tytäryhtiöidensä SOLVAY Deutschlandin ja H& C Verwaltungin sekä itävaltalaisen yhtiön SOLVAY-SODI HOLDING AG:n välityksellä. SODI, jonka määräysvalta on nyt SOLVAYlla, on maailman suurimpia soodantuotantolaitoksia (1,2 miljoonaa tonnia).

7. Türkiye Sise ve Cam Fabrikalari AS (SISECAM) on turkkilainen yhtymä, joka toimii lasi- kemian-, pakkaus- ja koneteollisuuden sekä teollisuusmineraalien alalla. Vuonna 1996 sen maailmanlaajuinen liikevaihto oli 89201000 miljoonaa Turkin liiraa. SISECAM AS on yksityinen osakeyhtiö, ja määräysvaltaa siinä käyttää turkkilainen pankki Türkiye Is Bankasi AS (TIBAS). Tämän toimenpiteen yhteydessä SISECAM toimii erityisesti tytäryhtiönsä Soda Sanayii AS:n kautta.

C. Tuotteet ja merkitykselliset markkinat

8. Natriumkarbonaatti ("sooda") on alkalinen kemikaali, jota käytetään ennen kaikkea lasintuotannossa, jossa sen osuus raaka-ainekuluista on merkittävä. Sitä käytetään myös joihinkin muihin tarkoituksiin kemianteollisuudessa (pääasiassa pesuaineiden valmistukseen) sekä metallurgiassa.

9. Sooda voi olla alkuperältään synteettistä tai luonnollista. Synteettistä soodaa tuotetaan pääasiassa Euroopassa (sekä Länsi- että Itä-Euroopassa) ja Aasiassa (Kiinassa, Intiassa) ammoniakkisoodamenetelmällä, kun taas niin kutsuttua luonnollista soodaa tuotetaan eräissä yhteisön ulkopuolisissa maissa, erityisesti Yhdysvalloissa, esiintyvästä troonamalmista. Sooda voi olla solvaysoodaa tai raskasta soodaa, mutta tuotteen molemmat muodot ovat kemiallisesti identtisiä ja korvattavissa toisillaan.

10. Vaikka sooda voidaan korvata useilla muilla tuotteilla (esim. kierrätyslasi, kaustinen sooda), korvattavuus on kuitenkin todellinen mahdollisuus vain tietyissä käyttötarkoituksissa ja koskee ainoastaan joitakin teollisuuden erityisaloja. Tässä yhteydessä kyseessä olevat tuotemarkkinat ovat näin ollen soodan tuotemarkkinat.

11. Kyseessä olevien maantieteellisten markkinoiden rajaaminen on erityisen monimutkaista. Soodan merkitys lasinvalmistuksessa pakottaa lasintuottajat varmistamaan lähes päivittäisten huomattavan suurten toimitusten saannin. Kuljetuskustannukset ovat melko korkeat verrattuna tuotteen kaupalliseen arvoon. Lisäksi merikuljetusten ja huomattavasti kalliimpien maakuljetusten välillä on suuri hintaero.

12. Näiden piirteiden yhteisvaikutus kertoo ristiriitaisesta tilanteesta. Asiakasyritykset, ainakin lasintuottajat, tilaavat yleensä mieluummin soodan toimitukset tuotantolaitoksiaan lähellä sijaitsevilta tehtailta. Toisaalta taas kuljetuskustannusten erojen vuoksi soodantuotantolaitokset, joiden sijainti mahdollistaa laivakuljetukset, ovat paremmassa kilpailuasemassa samalla etäisyydellä sisämaassa sijaitseviin tehtaisiin nähden.

Näin ollen on vaikea rajata homogeenisia kilpailualueita eivätkä ne missään tapauksessa noudata valtioiden välisiä rajoja. Sisämaassa sijaitsevat tuotantolaitokset rajaavat homogeenisen kilpailun alueen tietylle säteelle, mutta merireitin varrella sijaitsevat laitokset voivat kohdata voimakasta kilpailua. Yhtiön kilpailuasema suhteessa tiettyyn alueesseen riippuu siis huomattavassa määrin sen maantieteellisestä sijainnista.

13. Euroopan markkinoille tultaessa tariffiesteitä ei joko ole ollenkaan tai ne ovat alennettuja kuten Yhdysvaltojen osalta Uruguayn kierroksen ja erityisesti vuodesta 1995 voimassa olleiden polkumyyntitullien 13. lokakuuta 1997 toteutetun poistamisen seurauksena. Näin yhdysvaltalaisten viejien pitäisi olla helpo päästä Euroopan markkinoille taloudellisten olosuhteiden ollessa suotuisat. Lisäksi sooda on maailmanlaajuinen tuote, jota koskevia spesifikaatioita on hyvin vähän ja kaikki tuottajat täyttävät ne. Joissakin maissa tuotetun soodan melko keskinkertainen laatu heikentää kuitenkin kyseessä olevien tuotteiden kilpailukykyä.

14. Tässä tapauksessa maantieteellisten markkinoiden täsmällinen laajuus voidaan jättää avoimeksi. Vaikka kansallisiin markkinoihin jakautuminen ei selvästikään tule kysymykseen, taloudellisten tekijöiden vertailu antaa tulokseksi useita mahdollisia markkinoita. Maantieteellisille markkinoille tyypillistä on perinteisten kotimaisten paikan päällä toimivien toimittajien vahva asema sekä satamien lähellä sijaitsevien yritysten mahdollinen pääsy laajoille markkinoille. Jos kysyntä ylittää välittömästi paikalla käytettävissä olevan tarjonnan, merikuljetukset tulevat välttämättömiksi. Ne voivat olla vaihtoehto myös paikallisen hintojennousun yhteydessä.

D. Sopimus

15. Yhteisyrityksen tarkoituksena on tuottaa raskasta soodaa ja solvaysoodaa. SOLVAYn, SISECAMin ja EBRD:n sopimien investointien myötä tuotannon odotetaan kasvavan. Kyseessä ei ole uusi tuotanto, sillä SODI tuottaa pääasiassa soodaa jo ennestään. Lisäksi SOLVAY ja SISECAM itsekin tuottavat soodaa ennestään omissa tehtaissaan.

16. Osakkaina olevat teollisuusyritykset ovat tehneet tuotannon markkinointia koskevan sopimuksen, jossa määritellään soodantuotannon jakelumenetelmät. SOLVAYlla ja SISECAMilla on SODIn koko tuotantoa koskeva oikeus ja tuotannon markkinointivelvollisuus suhteessa yhtiöön tekemänsä pääomasijoituksen suuruuteen (EBRD:n osuuden lisäksi). Näin tehtaan tuotanto jakautuu tällä hetkellä seuraavasti: SOLVAYlle 75 prosenttia ja SISECAMille 25 prosenttia (jäljempänä "viiteosuudet").

17. Tuotannon markkinointia koskevassa sopimuksessa luodaan mekanismi, jonka tarkoituksena on rangaista osapuolta, jonka tilausmäärät jäävät alle viiteosuuden. Järjestelmä toimii seuraavasti:

SODI ja osapuolet määrittelevät säännöllisesti tehtaan tuotantotavoitteet yhteistyössä. Ennen kunkin vuosineljänneksen alkua kumpikin osapuoli ilmoittaa SODIlle neljänneksen kuluessa tarvittavan soodan määrän. Osapuolet myös toimittavat yhteisyritykselle kuukausittain ajan tasalle saatetun ennusteen kolmen seuraavan kuukauden tarpeesta.

Lopulta tuotetusta kokonaismäärästä lasketaan viiteosuuksia vastaava määrä ja tavoitetoimituksia verrataan todellisiin toimituksiin, jotka saadaan kummankin osapuolen esittämistä tilauksista.

Jos osapuoli on tilannut tuotetusta kokonaismäärästä viiteosuuttaan suuremman osuuden, osapuoli (osuutensa ylittänyt ostaja) saa erotusta vastaavasta määrästä (ns. määräosuudesta poikkeava määrä) alennuksen (tasoituspalkkion). SODI kuitenkin laskuttaa alennuksen määrän siltä osapuolelta, joka on tilannut viiteosuuttaan pienemmän määrän (vajaan määrän ostaja).

Jos toinen osapuolista haluaa ottaa vastaan SODIn enimmäistuotantomäärästä viiteosuuttaan suuremman määrän soodaa, osapuolet neuvottelevat asiasta ja sopivat kauppahinnasta vapaasti.

18. SODIn soodantoimitukset kummallekin osakkaalle ovat liiketoimia. Alunperin sopimuksessa määrättiin hinnan määrittelemisestä siten, että SODIn laskuttama hinta, joka lasketaan neljännesvuosittain, vastaa SOLVAYn ja SISECAMin kolmansille myymän SODIn soodan kokonaismäärän painotettua keskimääräistä hintaa (vapaasti tehtaalla), alennettuna kaupallisella alennuksella. Tietyn vuosineljänneksen "t" osalta riippumattoman tilintarkastajan oli tarkoitus laskea siirtohinta kummankin osapuolen toimittamien myyntitilastojen perusteella. Vuosineljänneksen "t" aikana liiketoimien piti tapahtua neljännekselle "t-1" määritellyn siirtohinnan perusteella ja kunkin neljänneksen lopussa hintoja oli tarkoitus tarkistaa.

19. Osapuolet lausuivat sopimuksessaan, että SOLVAY ei markkinoisi "aktiivisesti" SODIn tuottamaa soodaa Italian markkinoilla, paitsi jos SOLVAYn Rosignanon tehtaan soodantuotannon määrä kärsisi vajauksesta tai teknisistä vaikeuksista.

E. Komission huomautukset

20. Yhteisyrityksen tarkoituksena on ainoastaan soodantuotanto. Koska SOLVAY ja SISECAM hoitavat tuotteen markkinoinnin itsenäisesti, yhteisyrityksen perustamisen ei itsessään pitäisi rajoittaa kilpailua. Lisäksi merkittävää on se, että kyseessä olevan sopimuksen välityksellä SISECAM pääsee markkinoille, joilla se ennestään ei ole juurikaan toiminut ja joilla SOLVAYlla taas on erittäin vahva asema. Määräosuudesta poikkeavan määrän tilaamiseen liittyvä mekanismi puolestaan on kummallekin osapuolelle tehokas kannustin maksimoida vastaanotetut soodamäärät. Sekä yhteisyrityksen perustamisen että kyseisen mekanismin vaikutus on katsottava kilpailua edistäväksi.

21. Sopimusehto joka kieltää markkinoimasta Bulgariassa tuotettua soodaa "aktiivisesti" Italian markkinoilla (ks. edellä 19 kohda) on tuntuva kilpailunrajoitus. Neuvoteltuaan asiasta komission kanssa osapuolet ovat kuitenkin suostuneet poistamaan tämän lausekkeen. Näin ollen myös tämä kilpailunrajoitus on poistettu.

22. Edellä mainittu hintamekanismi arvelutti komissiota, sillä siirtohinnan määrittäminen olisi johtanut siihen, että nämä kaksi kilpailevaa yritystä olisivat kytkeneet SODIn tuotteen hankintahinnan automaattisesti edellisen neljänneksen painotettuun keskimääräiseen jälleenmyyntihintaan markkinoilla. Näin ollen vaihtelut toisen sopimuspuolen jälleenmyyntihinnoissa olisivat automaattisesti johtaneet vastaaviin siirtohintojen vaihteluihin. Neuvoteltuaan asiasta komission kanssa osapuolet suostuivat muuttamaan tapaa, jolla SODIn tuotteiden hinta määritellään. Viitehinta kytketään nyt indeksiin, joka perustuu vientitilastoihin, erityisesti yhdysvaltalaisten kalsinoidun soodan Eurooppaan tuojien laskuttamiin hintoihin riippumattoman asiantuntijan laskemana. Viitehintaan sovellettava kaupallinen alennus pysyy ennallaan.

23. Komissio aikoo näin ollen suhtautua myönteisesti sopimuksiin, joiden perusteet on hahmoteltu edellä. Komissio kehottaa kuitenkin ensin kaikkia asianomaisia esittämään sille mahdolliset huomautuksensa kuukauden kuluessa tämän tiedonannon julkaisupäivästä viitteellä "IV/E-2/36.732 - SOLVAY-SISECAM" seuraavaan osoitteeseen: Euroopan komissio

Kilpailun pääosasto

(PO IV (E/2))

Rue de la Loi/Wetstraat 200 B - 1049 Bruxelles/Brussel Faksi (32-2) 299 24 64